
Traci Douglass

En suite for to

Oversatt av Mona Berge

MINISERIE: MIRAKLER I SEATTLE


De er ikke bare kongelige på jobben, men også i privatlivet.

Arbeidet på intensivavdelingen på Seattles største sykehus er fylt av dramatikk, og det blir ikke roligere når plikt og lidenskap krasjer i privatlivet. Kjenn hvordan pulsen stiger i den nye romantiske miniserien Mirakler i Seattle. Dette er del to.

 

Traci Douglass er en bestselgerforfatter av samtids- og fantasyromaner. Historiene hennes byr på hete helter med mørk humor og intelligens, og heltinner som er smarte, iherdige og fulle av pågangsmot. Hun elsker dyr, sjokolade, kaffe, britiske skuespillere og sarkasmer – ikke nødvendigvis i den rekkefølgen.


Til alle helsearbeidere der ute som haster inn der andre ikke våger å sette sine ben. Takk for alt dere gjør for at vi skal være trygge! 

Kontrollert kaos.

To ord som beskrev både scenen som utspilte seg foran øynene på Ayanna Franklin, og den stressende første dagen som kommunikasjonssjef på Seattle General Hospital.

Hun hadde selvfølgelig vært klar over rotet som møtte henne denne morgenen. Hun var blitt forfremmet i siste liten for å erstatte den forrige kommunikasjonssjefen, som sa opp brått på grunn av en privat krise. Dermed var det opp til Ayanna å forberede sykehusets store juleball. Det var årets største veldedige tilstelning, og hun måtte organisere den med et begrenset budsjett og enda mer begrenset tid.

På toppen av det hele hadde hun nettopp fått beskjed om at en av sykehusets høyprofilerte pasienter hadde ankommet tre uker før avtalt tid, og at han også hadde vært innblandet i en alvorlig bilulykke.

Ok. Ro deg ned. Dette fikser du.

Å håndtere og løse problemer var hennes sterke side. Hun hadde vokst opp med fem yngre søsken, og det hadde vært hennes oppgave å passe på dem når foreldrene jobbet. Det hadde gjort henne i stand til å takle hva det skulle være.

Vel, nesten …

Ayanna gikk gjennom den automatiske skyvedøren til akutten og ble møtt av et virvar av leger, sykepleiere, bårer og pasienter. Hun satte kurs rett mot vaktstasjonen. I farten så hun noen kjente fjes – Emilia Featherstone, sjefkirurg på ortopedisk avdeling, og Lucas Beaufort, en av akuttspesialistene. Hun hadde møtt begge tidligere i uken. Akkurat nå behandlet de den høyprofilerte pasienten – Roberto Baresi, kongen av Isola Verde. Ingen visste hvorfor han hadde kommet for tidlig, og de gjentatte forsøkene på å vekke ham opp, fungerte ikke.

Et blodig laken lå over kongens ben. Synet kunne ha gjort andre uvel, men Ayanna var ikke pysete. Hun hadde tatt seg av alt fra skrubbsår til benbrudd i oppveksten.

Hun gikk bort til en ny båre som ble trillet inn. Pasienten var en kvinne. Det mørke, krøllete håret og ansiktstrekkene som minnet om kongens, fortalte Ayanna at dette måtte være Giada Baresi, datteren til Roberto, og prinsesse av Isola Verde. Begge var blitt nevnt i meldingen Ayanna hadde fått fra doktor Dominic di Rossi denne morgenen. Nå sto han og stirret på den bevisstløse pasienten og så usedvanlig blek ut.

Avdelingssykepleieren kom bort til henne og tok henne med til vaktstasjonen. Det var Ayannas oppgave å holde kongen og ulykken hemmelig, uansett hvor uventet ankomsten hans var. Ayanna hatet å feile, så det gjorde hun ikke. Ikke i jobben i hvert fall. I privatlivet var det en annen sak.

«Har det kommet noen telefoner fra pressen?» spurte hun.

«Ikke ennå. Men de lokale nyhetsstasjonene må ha fanget opp vaktsentralens kommunikasjon med ambulanse og politi.»

«Akkurat.» Ayanna svelget hardt og kjente adrenalinet strømme gjennom kroppen. Det første hun måtte gjøre var å avlede pressen fra kongens ulykke. «Hvis noen journalister ringer, så sett dem over til meg.»

Sykepleieren nikket. «Jeg har også kontaktet nevrokirurgen. Han er på vei fra Vancouver nå.»

«Det er bra.» Ayanna hadde allerede fått i oppgave å hente nevrokirurgen på flyplassen til kongens fastsatte hjerneoperasjon den femtende desember. Men nå skulle han komme i dag i stedet. «Når lander han?»

«Om en times tid», sa sykepleieren og ga henne flightinformasjonen.

Ayanna skrev ned detaljene i telefonen og kikket bort på kongen igjen. Hun syntes synd på mannen og datteren hans. De var skadet i et fremmed land. Det måtte være skremmende.

«Hvordan går det med ham?» spurte hun.

«Tilstanden er stabil. For øyeblikket.» Sykepleieren gikk for å hjelpe en annen pasient og sa over skulderen: «Jeg tekster deg om det skjer en forandring.»

«Takk.» Ayanna stakk telefonen i lommen idet doktor di Rossi kom bort til henne. Han så bekymret ut, og omsorgsinstinktet hennes ble straks vekket. Hun tok ham med inn på et lite møterom, lukket døren etter dem og senket skuldrene litt. «Vi har full kontroll. Ingen vet at kongefamilien er her. Det er fremdeles en hemmelighet, som opprinnelig planlagt. Alle de ansatte har fått streng beskjed om ikke å snakke om identitetene deres.»

Doktor di Rossi gned seg i ansiktet. «Hvorfor kom de så tidlig? Det er tre uker til den avtalte operasjonen.»

«Jeg vet ikke. Kanskje han ville komme tidlig for å finne seg mer til rette før operasjonen og rekonvalesensen?»

Legen ristet på hodet og rynket pannen. Kanskje hun tok feil. Hun hadde ingen anelse om hva kongelige pleide å gjøre med livet sitt.

«Jeg har kontaktet nevrokirurgen også. Max Granger? Han deltok på en konferanse i Vancouver, men han er på vei hit. Han ble bekymret da han fikk vite at kongen kan ha en hodeskade. Jeg skal hente Granger på flyplassen.»

«Godt. Takk, miss Franklin. Jeg må ut dit igjen og se hva som skjer.» Han nikket kort før han gikk.

Ayanna ventet litt før hun åpnet døren. Lukten av antiseptiske midler slo straks mot henne. De høye hælene klapret mot gulvet mens hun skyndte seg ut fra akutten.

Jeg får i hvert fall mye mosjon her.

Hun skjøv vekk trøttheten som truet med å overmanne henne. Hun elsket utfordringer. Jo mer hun hadde å gjøre, desto bedre. Det var en av grunnene til at hun var så dyktig i jobben. Men kanskje også en av grunnene til at det gikk så dårlig på kjærlighetsfronten. Det var i hvert fall det hennes eks, Will, hadde sagt da han brøt forlovelsen og forlot Ayanna til fordel for bestevenninnen hennes for et halvt års tid siden.

«Hvis du hadde gitt meg like mye oppmerksomhet som du gir jobben din, hadde jeg kanskje ikke vært utro.»

De ordene hjemsøkte henne fremdeles. Især når hun var sliten, eller om kvelden når hun var alene. Som om det var hennes feil at han hadde ligget med venninnen hennes.

Hun hadde trodd at hun gjorde alt riktig med Will, det var det som var problemet. Hun kunne ikke stole på seg selv lenger. Derfor stengte hun ute alle, unntatt familien, for sikkerhets skyld. Hun ville ikke ha kjærlighetssorg igjen.

Ayanna ranket seg. Will var en illojal dust, og hun hadde det bedre uten ham. Han måtte ta ansvar for sine egne handlinger. Han hadde visst hvor mye jobben krevde av henne før de ble sammen. Å slenge den beskyldningen rett i ansiktet på henne, var bare tull.

Hvis hun gjentok det for seg selv nok ganger, kom hun kanskje til å tro på det til slutt.

Hun skjøv vekk tankene. Hun hadde ikke tid til å dvele ved fortiden; det var altfor mye å gjøre. Og nå måtte hun attpåtil kjøre til flyplassen for å hente doktor Granger.

Hun så for seg bunkene med papirer som ventet på kontoret. Det var så mye som skulle forberedes til juleballet, som i år skulle holdes på en historisk skatt; det luksuriøse Polar Club Hotel. I det minste hadde forgjengeren hennes rukket å bestille den store ballsalen før hun sluttet.

Lokalet i seg selv ga Ayanna et godt utgangspunkt, men hun hadde under en måned på seg, og planleggingen av både meny og dekorasjoner gjensto. Det var mye som skulle gjøres på veldig kort tid.

Men det kom til å ordne seg. Alternativet var en umulighet.

Dessuten hadde hun taklet verre situasjoner. Det at hun holdt hodet kaldt og kunne ta raske beslutninger i en krise, hadde gitt henne plass på listen over «Beste PR-konsulenter under førti» ifølge Washington Post. 

Ayanna gikk inn i heisen og trykket på knappen til fjerde etasje. Så tok hun frem telefonen igjen for å sjekke appen som holdt øye med flyet til doktor Granger. På en god dag tok det tjue minutter å kjøre til flyplassen fra sykehuset, men siden det var thanksgiving om en uke, krydde det av turister i byen.

Hun burde hente håndvesken sin og dra med det samme. Det siste hun trengte, var å komme for sent til å hente kongens nevrokirurg.

*

Max Granger pakket ned laptopen og festet setebeltet. Han så ned på byen under seg. Solen ble reflektert i Space Needle, Seattles berømte tårn, men han klarte ikke å fryde seg over utsikten.

Etter at kona hans døde for to år siden, hadde Max begravd seg i arbeid. Og han var etterspurt, særlig blant kjendiser og celebriteter. Nå skulle han ta seg av kong Roberto Baresi. Men det skyldtes at han var en velrenommert nevrokirurg på høyden av sin karriere. Han var den beste på sitt område. Oppdragelsen hans hadde sørget for at det ble sånn. Men tanken på at de avdøde foreldrene ville ha vært stolte av alt han hadde oppnådd, ga ham ingen glede. Han kunne telle på to hender de gangene de hadde tilbrakt kvalitetstid med ham i oppveksten.

Stor suksess har sin pris.

Det hadde vært foreldrenes motto og begrunnelsen de ga for å la ham bli igjen med barnepiker når de var ute og reiste. Max hadde trodd på det lenge. I hvert fall inntil han møtte Laura. Han hadde vært ensom de to siste årene.

Men han kunne ikke sitte og tenke på det nå. Han hadde en pasient som trengte ham. Det at denne pasienten hadde pådratt seg en hodeskade, gjorde alt mer komplisert. Kongen hadde en hjernesvulst som skulle opereres, men den hadde ikke vært livstruende. Den største bekymringen var at svulsten lå nær sagittal sinus. Det kunne true blodsirkulasjonen gjennom hovedåren som gikk over toppen av hjernen. Max hadde holdt øye med pasienten via CT-skanninger, og hadde planlagt en operasjon femtende desember. Det var nesten en måned til.

Men denne ulykken hadde endret planene. Ifølge den siste oppdateringen, var pasientens GCS på sju. Kongen hadde ingen visuelle eller verbale responser, men reagerte på smertefulle stimuli. En skanning av hjernen hadde vist en lokal blodansamling. Alderen tatt i betraktning, og det faktum at kongen allerede hadde et økt intrakranielt press på grunn av svulsten, gjorde det meget viktig å gjenopprette normal blodsirkulasjon og unngå permanent skade på vevet.

«God jul», sa en flyvert og rakte ham en julenissepin.

Han tok imot og stakk den i lommen uten å ofre den så mye som et blikk. Han hadde ikke tid til å tenke på julen. Han feiret ikke høytider lenger uansett. Han hadde ikke gjort det siden Laura døde.

Det var en skjebnens ironi at Laura døde av hjerneblødning. Han visste selvfølgelig at ingen kunne ha ant noe om det svekkede blodkaret i hjernen hennes. Men det hjalp ikke. Hun var den pasienten han skulle ha jobbet hardest for å redde.

Nå levde han alene. Det var best sånn. Han hadde det for travelt til å innlede et forhold. Når han ikke opererte eller tok imot pasienter, holdt han foredrag på konferanser og seminarer. Han kunne ikke huske sist han tilbrakte mer enn én natt i leiligheten i New York.

Flyet landet og taxet til gaten. Max tok ned bagen fra hyllen, og sjekket telefonen igjen for å se etter nye oppdateringer om kongens tilstand. Ingenting foreløpig.

Døren til kabinen ble åpnet, og Max var raskt ute av flyet. I ankomsthallen så han seg rundt etter personen som skulle hente ham. Men ingen festet blikket på ham, bortsett fra en fyr utkledd som alv. Definitivt ikke personen han så etter. Vedkommende skulle holde et skilt med navnet hans på. Men han så ingen med et slikt skilt.

På toppen av det hele ble det spilt julesanger over høyttalerne, og det myldret av barnefamilier rundt ham. Han følte seg mer og mer som Grinchen for hvert sekund som gikk. Han hadde ikke tid til dette. Han banet seg vei gjennom mengden mot utgangen, og sendte en SMS til sykehuset om at han tok en taxi dit.

Han hadde ikke klart å redde en annen viktig person fordi han kom for sent. Det skulle ikke skje igjen.

«Julenissen lander nå, barn! Still dere i kø!»

Ayanna stirret på folkemengden mellom henne og gaten med stigende uro. Trafikken hadde vært enda verre enn forventet, og hun hadde kommet tjue minutter for sent. Så måtte hun finne et sted å parkere, og endte opp langt unna terminalen. Hun hadde løpt så fort de høye hælene tillot, men doktor Grangers fly hadde allerede landet. At julenissen skulle ankomme i helikopter, gjorde ikke situasjonen bedre.

Telefonen hennes pep med en oppdatering fra sykehuset. Kongens tilstand var ikke bedre, og doktor Granger ble etterlyst. Hun klarte å få tak i en flyplassansatt og ba om at legen skulle ropes opp over høyttaleranlegget.

«Da må du gå til kundetjenesten.» Kvinnen pekte tilbake i den retningen Ayanna hadde kommet.

Å alltid være ett skritt foran, var hennes styrke. Men i dag hadde hun havnet flere skritt bakpå. Hjertet hamret i brystet mens hun gikk tilbake den veien hun hadde kommet. Hun måtte finne doktor Granger og få ham til sykehuset så raskt som mulig.

Hun gikk i sikksakk rundt folk og trillekofferter mens Bing Crosby sang «White Christmas», og stilte seg i en ny kø bak en kvinne med barnevogn og tre små unger. Ayanna elsket vanligvis julen, men akkurat nå var alt som het julestemning søkk borte.

Etter en liten evighet var det endelig hennes tur. «Jeg må rope opp noen.»

«Navn?»

Telefonen til Ayanna ga lyd fra seg. Hun så ned på meldingen fra akutten.

Nevrokirurgen på vei i taxi. Hvor er du?

«Hva er navnet på personen du leter etter?» spurte kvinnen bak skranken igjen.

Faen.

Ayanna følte seg lettet og fortvilet på samme tid. Legen var oppsporet. Det var bra. Men han hadde tatt en taxi i stedet for å bli hentet av henne. Det betydde at hun hadde rotet til en av de første oppgavene hun hadde fått i den nye jobben. Det var ikke bra.

«Han er funnet. Takk.»

Hun gikk vekk fra skranken og sendte et svar.

Fremdeles på flyplassen. På vei tilbake nå.

Telefonen pep igjen, men hun skyndte seg ut. Hun var mest sint på seg selv. Hun sviktet ikke folk på denne måten. Igjen hørte hun Wills stemme i hodet sitt.

«Du gjør alltid en masse for andre mennesker … men hva med meg?»

Det han sa hadde en kjerne av sannhet, og det gjorde ikke saken bedre. Jo, hun var et omsorgsfullt menneske. Og ja, det fikk henne til å føle seg nyttig. Men det var vel ikke noe galt i det? Det var bra å hjelpe andre.

Dessuten var det den imøtekommende holdningen hennes som hadde fått henne dit hun var i dag. Ja, kanskje hadde hun forsømt Will på grunn av jobben, men han hadde ikke trengt å ligge med venninnen hennes av den grunn.

Skuffelsen presset på mens hun gikk til bilen. Hun hadde hatt sine problemer, men Will hadde sannelig ikke vært perfekt, han heller. Han hadde aldri skjønt eller satt pris på hvor hardt hun strevde for å gjøre andres liv enklere.

Hun låste opp bilen og satte seg inn. Så kjørte hun ut i trafikken med kurs for sentrum. «Ring Polar Club Hotel», sa hun til telefonen.

Hotellreservasjonen til doktor Granger måtte endres, og hun hadde ikke hatt tid til å gjøre det før hun dro fra kontoret.

«Hva kan jeg hjelpe deg med?» spurte resepsjonisten.

«Mitt navn er Ayanna Franklin. Jeg må forandre en bestilling. Det gjelder Seattle General Hospital og doktor Maxwell Granger. Han er kommet til byen tidligere enn beregnet, og trenger et rom fra i dag og frem til tjuefemte desember.»

«Et øyeblikk», sa mannen, og Ayanna hørte at han tastet i vei. «Ja, her har jeg bestillingen. Et enkeltrom med dobbeltseng.»

«Riktig.»

«Dessverre er det helt fullt her nå.»

Hva? Skulle alt gå galt i dag?

Ayanna satte på blinklyset og skiftet fil, men måtte stoppe siden køen sto stille. I det fjerne blinket solen i skyskraperne, men gleden over å se byen var dempet.

«Hva med en annen type rom?»

«Nei, jeg beklager. Det er fullt til over jul. Hvis ikke …»

Ayanna holdt pusten mens mannen tastet i vei. En av hennes sterkeste sider var å pønske ut kreative løsninger på tilsynelatende uoverstigelige problemer. Hun kunne prøve et annet hotell, men når Polar Club var fullbooket, var det sannsynligvis fullt på alle de andre hotellene også. Kanskje doktor Granger kunne bo hos henne? Nei, det gikk i hvert fall ikke. Leiligheten hennes var for liten, og det elektriske systemet skulle snart oppgraderes, så hun måtte finne et sted å bo selv for noen uker mens arbeidet pågikk. Kanskje en midlertidig leieleilighet da eller  …

«Denali-suiten er ledig i det tidsrommet du oppga. Den er litt større, med to soverom, og dyrere enn det opprinnelige rommet.»

Han oppga prisen, og hun gjorde et overslag i hodet. Det var satt av et budsjett for legens besøk. Hvis hun sa ja til suiten, ville budsjettet bli overskredet, men hvis det var det eneste ledige rommet, var det ikke mye annet de kunne gjøre.

«Greit. Vi tar det», sa hun.

Ett problem løst, en million igjen.

Køen beveget seg omsider. Hun kjørte forbi avkjørselen til Redmond, og knuten i magen strammet seg. Foreldrene hennes bodde i Redmond. De hadde tilbudt Ayanna å bo på det gamle rommet sitt mens arbeidene i leiligheten pågikk, men å det var stressende nok å komme på besøk i julen, om hun ikke skulle bo der i tillegg. Det ble trangt med fem søsken pluss ektefellene og kjærestene deres.

Hun skulle finne en annen løsning.

Jeg kan bo på hotellet. I det ekstra soverommet.

Hvor i alle dager kom den tanken fra? Hun kjente ikke mannen engang.

Kanskje hun kunne sove på kontoret. Hun hadde nok arbeid til å holde henne beskjeftiget døgnet rundt de neste ukene, tenkte hun og svingte inn på avkjørselen til sykehuset. Dette skulle hun fikse.

*

«Kan jeg få et oppsug her», sa Max da han satte den siste lille skruen i en benplate i kongens skalle. «Og gi beskjed til radiologi om at pasienten kommer om tretti minutter.»

«Ja, doktor», sa en av sykepleierne mens en annen tok seg av oppsuget.

Max fortsatte med å sy inn drenet han hadde plassert. «Hvordan er de vitale tegnene?»

«Gode», sa anestesilegen. «Hjerterytmen er jevn og oksygenmetningen i blodet er normal.»

«Utmerket.» Han ga de siste instrumentene til operasjonssykepleieren og tok et skritt tilbake. «Det var det. Takk, alle sammen. Overfør pasienten til CT. Bildene vil vise om blødningen er borte.»

Sykepleierne overtok. De rengjorde der det var behov for det, før de trillet pasienten av gårde til radiologiavdelingen. Det hadde ikke tatt tretti minutter å avslutte prosedyren, men Max likte å være på den sikre siden. Da rommet var tomt, gikk han ut derfra og inn i det lille rommet ved siden av for å ta av seg operasjonsklærne.

Kongen var stabil. Max kunne senke skuldrene og puste lettet ut. Det var trolig stress etter reisen, men han følte seg rastløs. Sårbarhet var han ikke god på. Det hadde han aldri vært. Ikke siden han var åtte og foreldrene kom uventet hjem fra en reise til Kina. Han hadde vært så glad i foreldrene sine den gangen, og hadde ikke klart å vente med å fortelle dem om vennene han hadde fått på skolen og hvor bra han hadde gjort det på den siste matteprøven. De hadde selvfølgelig bare vært interessert i om han hadde kommet inn på den dyre internatskolen de selv hadde gått på. Etter nyttår hadde de reist av gårde igjen, og han ble sendt av sted til skolen. Fra da av bodde han der året rundt til han begynte å studere ved Harvard. Foreldrene hans hadde i det minste kommet til avslutningen. Han burde vel være takknemlig for det.

Max sukket. Det var kanskje julen som gjorde ham rastløs. Sammen med Laura hadde han klart å nyte denne tiden på året. Hun elsket julen og pleide å pynte hjemmet deres på Long Island. Nå kunne han ikke se reinsdyr og blinkende lys uten å la tankene gå til henne. Når han tenkte seg om, hadde det vært i julen han så foreldrene for siste gang også. For mange år siden.

Han skrubbet hendene og underarmene og tørket seg med papirhåndklær fra automaten. Det stakk til i skuldermusklene, og han rullet med hodet for å bli kvitt stivheten. Han lengtet etter en varm dusj og en god hvil. Klokken på veggen viste at det var sent på kveld. Han hadde hatt så mye å gjøre de siste dagene at han hadde sovet altfor lite.

Han kvalte en gjesp og trykket på knappen ved døren med hoften. Så rygget han ut i gangen – og kolliderte med noen.

«Å, unnskyld», sa han og snudde seg. «Jeg så deg ikke.»

«Nei, med mindre du har øyne i bakhodet, skjønner jeg det», sa hun og smilte litt. «På den andre siden virker det som om moren min alltid vet hva som foregår bak ryggen på henne, så  …»

Max stirret på den nette, lille svarte kvinnen i elegant drakt og himmelhøye hæler. Hans første tanke var at hun var søt. Veldig søt. Hun minnet ham om en skuespiller han hadde sett i en film på et fly nylig. De samme sjarmerende smilehullene.

Max ristet på hodet. Han skulle ikke bry hodet sitt med at hun var søt eller hadde sjarmerende smilehull. Det var ikke derfor han var her. Han var her for å jobbe.

De stirret fremdeles på hverandre, og Max svelget hardt da han merket den uønskede interessen han følte. Men så overtok arbeidsetikken og fikk ham ned på jorden igjen. Det var ikke hans sak å legge merke til noe ved denne kvinnen – bortsett fra at hun sto i veien for ham. Kongens resultater fra CT-skanningen burde være tilbake nå, og han måtte se på dem. Han hadde ikke tid til å stå her og glo på en vakker kvinne med store, brune øyne og et smil som lyste opp omgivelsene.

«Bildene er klare, doktor Granger», ropte en sykepleier til ham.

«Ok.» Han så på kvinnen igjen. Hun sto på stedet hvil med hodet på skakke og armene i kors over brystet. Blikket hun sendte ham fikk ham til å føle seg som en ulydig skolegutt. «Unnskyld meg», sa han og rynket pannen.

Men i stedet for å la ham gå, fulgte hun etter ham til sykepleiernes vaktstasjon. «Du slipper ikke unna fullt så lett, doktor Granger.»

«Hva?» Han snudde seg og stirret forbløffet på henne. «Jeg har en pasient å se til, miss …?»

«Franklin. Gjør det du skal, du», sa hun mens hun tok opp telefonen sin og lente seg mot veggen. «Jeg kan vente.»

Han så seg rundt for å se om noen andre hadde lagt merke til denne underlige samtalen, men alle sykepleierne var tilsynelatende opptatt med andre ting. En av dem vinket ham bort til en datamaskin.

Max gikk bort og satte seg for å se på bildene av kongens hjerne. Han var irritert på seg selv for at han hadde latt seg distrahere. Heldigvis så alt bra ut, og han nikket til operasjonssykepleieren. «Det ser fint ut. Takk skal du ha.»

Han lot henne få tilbake stolen sin. Sykepleierne var ryggraden i sykehuset og kunne være en leges beste allierte eller hans verste mareritt. Han foretrakk det første og prøvde alltid å være høflig og snill. Han gikk litt vekk fra skrivebordet for å ringe doktor di Rossi og oppdatere ham på kongens tilstand.

Max var en av veldig få på sykehuset som visste at overlegen på akutten var kongens sønn og dermed kronprins. Han kunne ikke behandle kongen uten en fullstendig og korrekt sykehistorie. Mens han snakket lavmælt med doktor di Rossi, kjente han blikket til miss Franklin brenne i nakken. Han gned seg irritert over nakkeområdet som om det ville få henne til å forsvinne. Hun var utholdende. Det skulle hun ha.

Til slutt snudde han seg, fast bestemt på å få en slutt på dette. «Jeg vet ikke hvem du er eller  …»

«Jeg er kommunikasjonssjef her. Jeg dro for å hente deg på flyplassen, men du hadde allerede tatt en taxi. Du har allerede ødelagt det stramme tidsskjemaet mitt, og jeg vil helst ikke la det skje igjen. Så her er noen grunnregler for fremtiden. Når du har skiftet, skal jeg kjøre deg til hotellet. Jeg henter deg i morgen tidlig og de etterfølgende dagene og kjører deg til sykehuset. Ved arbeidsdagens slutt kjører jeg deg tilbake til hotellet igjen. Vi kommer til å se mye til hverandre inntil kongens behandling er avsluttet. Noen spørsmål?»

